[Video] Dié app is ‘soos oë’ vir blindes‘n Skermskoot uit die video Dit was in 2012 toe Hans Jorgen Wiberg, ŉ blinde man van Denemarke, byna ŉ hele inkopierak in ŉ winkel omgestamp het op soek na skottelgoedwasseep. Wiberg het daar en dan besluit: As motors sonder pedale vervaardig kan word en mense vanuit hul slaapkamers banksake kan doen, kan daar ook ŉ app wees wat blindes help inkopies doen. Só vertel hy aan die webwerf Brailleworks oor die vervaardiging van die “Be my eyes”-app. Dié app, soortgelyk aan talle ander soos “Aipoly Vision”, werk op verskeie maniere. Gebruikers kan onder meer deur middel van ŉ video-oproep hul slimfone na kruideniersware, of enige ander items, hou, sodat ŉ vriend, wat met die blinde persoon se selfoon verbind is deur middel van die video-oproep, die produkte vir hulle kan identifiseer. Dit is dan as’t ware asof iemand saam met jou die inkopies doen. ‘n Skermskoot uit die video Die merkwaardige deel van die app is egter dat die blinde in staat is om sonder die hulp van ŉ ander persoon items te identifiseer. Dieselfde tegnologie wat onder meer in selfaangedrewe motors gebruik word, stel die slimfoon in staat om deur “slimtegnologie” items soos ŉ koppie, telefoon en tafel te identifiseer. Die app kan ook onderskei tussen kleure, soos babapienk of poeierpienk, en handelsmerke soos Coca-Cola of Pepsi. Laai “Be my eyes” vir Android of iOS af. “Aipoly Vision” is tans net op iOS beskikbaar. Bron: Brailleworks, Be my Eyes